Parlamentarii europeni au adoptat de curând o rezoluție prin care recomandă statelor membre să profite de beneficiile medicamentelor pe bază de canabis, să permită medicilor să decidă asupra prescrierii acestor produse și să ia în calcul acoperirea lor în sistemele de asigurări de sănătate.

În România, utilizarea canabisului în scopuri terapeutice este legală, însă reprezintă un subiect sensibil pe care îl menține în poziția asta fix instituția care, potrivit rezoluției, are sarcina de a-l promova în beneficiul pacienților: Ministerul Sănătății.

Parlamentul comunitar a sintetizat rezoluția într-un comunicat de presă care subliniază că statele europene ar rebui să ia în serios beneficiile tratamentelor, să înlăture barierele de reglementare, financiare și culturale care frânează utilizarea canabisului în scopuri medicale și să finanțeze cercetarea în această direcție.

În condițiile în care asociațiile de pacienți, Agenția Națională a Medicamentului (ANM) și Agenția Națională Antidrog (ANA) au spus că sunt deschise față de terapiile pe bază de canabis, am întrebat și Ministerului Sănătății (MS) ce poziție are față de recomandarea Parlamentului European.

Rezoluție interpretată eronat

Răspunsul ministerului a confirmat încă o dată că marijuana medicinală rămâne, și în 2019, un subiect tabu, pe care nu dorește să-l abordeze deschis. Bineînțeles că un astfel de topic ar stârni patimi în rândul societății românești. Doar că MS are responsabilitatea de a-i informa corect și onest pe români.

Între timp, așteaptă adoptarea unui document legislativ comunitar obligatoriu la nivel UE cu privire la utilizarea canabisului medicinal. Cu alte cuvinte, vom face ceva atunci când UE ne va obliga negru pe alb.

„În condițiile în care Comisia Europeană va demara activitățile de elaborare și aprobare a acestui cadru legislativ, Ministerul Sănătății, alături de celelalte instituții cu atribuții în domeniul autorizării medicamentelor, cât și în domeniul prevenirii și combaterii traficului de droguri, va participa la aceste activități, conform atribuțiilor stabilite prin lege, alături de Agenția Europeană a Medicamentului, Observatorul European pentru Droguri și Toxicomanie, s.a ., așa cum se specifică în rezoluție.”

Cu toate astea, însă, în rezoluția menționată nu numai că nu este specificat acest lucru, ci dimpotrivă, toate cele 17 puncte recomandă statelor membre să se aplece asupra utilizării acestor produse în primul rând la nivel național.

Ministrul Pintea spune că nu s-ar opune, dar așteaptă după alții

Rezoluția propune și o strategie prin care să se stabilească o definiție juridică a canabisului, pentru a se putea face o distincție clară între canabisul medicinal și cel utilizat în scopuri recreaționale și industrial.

Sorina Pintea, Ministrul Sănătății, a declarat pentru VICE că nu poate lua o decizie fără opiniile specialiștilor și ale medicilor din comisiile de specialitate, „ori aceste opinii încă n-au ajuns scrise”. Doar că la nivelul ministerului, nu există niciun fel de cercetare despre tratamentul pe bază de canabis, așa că nu știm când vor fi date aceste opinii. „Eu cred că sunt mai mulți factori implicați aici care trebuie să ia niște decizii și Ministerul Sănătății nu este singur. Tot ce este benefic pentru pacient nu va întâmpina obstacole din partea mea, dar aștept opiniile comisiilor de specialitate; avem Ministerul de Interne, Ministerul Educației cu care să discutăm. Din punctul meu de vedere, dacă este bine pentru pacient, eu, personal, n-am nicio problemă”, a mai spus Pintea.

Până la opinii și discuții, dacă ești bolnav de cancer și un astfel de tratament te-ar poate ajuta cu durerile, Ministerul Sănătății te condamnă la chin. Poți găsi însă tratamente pe bază de canabis în alte 21 de state europene.

Pacienții vor canabis medical

Deși activează în subordinea Ministerului Sănătății, Agenția Națională a Medicamentului (ANM), care are printre atribuții autorizarea medicamentelor pe piața locală, are o abordare mai transparentă a subiectului canabisului medicinal.

„Din partea noastră există deschidere față de aceste tipuri de produse, se cunoaște acțiunea benefică a lor și mulți pacienți și specialiști vorbesc de efectele benefice ale medicamentelor pe baza de canabis. Însă, până în prezent, niciun deținător de autorizație de punere pe piață de astfel de produse nu a venit cu o solicitare la noi. Fiindcă este un precedent în Europa în privința existenței pe piață a unor astfel de produse, acestea ar putea beneficia de o procedură simplificată de autorizare”, a declarat șeful departamentului de politici și strategii a ANMDM, Anca Crupariu.

Dar atragerea pe piață a produselor farmaceutice pe bază de canabis poate fi făcută doar de Ministerul Sănătății.

Crupariu a explicat că în baza unei rețete medicale, pacienții români pot achiziționa și utiliza legal pe teritoriul țării medicamente pe bază de canabis autorizate în țările comunitare. Însă, pacienții nu pot consuma medicamentul în cadrul unei unități spitalicești.

Beneficiile tratamentului pe bază de canabis

Parlamentul European arată în document că tratamentul a dat rezultate pozitive în afecțiuni precum scleroza multiplă, Alzheimer, artrita, astmul, cancer, boala Crohn și glaucomul. De asemenea contribuie la reducerea riscului de diabet și obezitate, atenuează durerile cronice cum ar fi cazurile de cancer, tratează tulburări de anxietate, stres și depresie.

Totodată, spun europarlamentarii, există dovezi care demonstrează că canabisul și canabinoidele ar putea fi eficiente pentru creșterea apetitului și reducerea pierderii în greutate asociate cu HIV/SIDA și atenuează simptomele tulburărilor mintale cum ar fi psihoza, sindromul Tourette și simptomele epilepsiei.

Beneficiile tratamentelor cu marijuana medicinală sunt binecunoscute de pacienții români care suferă de astfel de afecțiuni și solicită introducerea și promovarea lor pe piața autohtonă.

„Terapiile cu produse pe bază de canabis reprezintă un subiect foarte controversat, însă ele dau rezultate foarte bune. De exemplu, la scleroza multiplă, unul dintre simptome este spasticitatea. Este o problemă care nu are o medicație în prezent, însă tratamentul pe bază de canabis a dat rezultate foarte bune, ca și în cazul accidentului vascular cerebral și epilepsiei, de altfel. Tratamentul există, dar nu și la noi în țară. Noi, ca asociație a pacienților, insistăm ca aceste medicamente să existe și în România, iar prescrierea lor trebuie încurajată”, a explicat Cristina Vlădău, vicepreședintele Asociației Pacienților cu Afecțiuni Neurodegenerative din România.

Tratamentul pe bază de canabis e chiar singura terapie pentru unele tipuri de epilepsii.

„Cred că e binevenită recomandarea Parlamentului European, în special în contextul în care așteptăm în perioada imediat următoare ca Agenția Europeană a Medicamentului să se pronunțe în privința autorizației de punere pe piață a primului medicament pe bază de canabis ce are ca indicație terapeutică Sindromul Dravet și Sindromul Lennox-Gastaut. Vorbim de două forme de epilepsie grave, în cazul cărora medicația clasică nu reușește să stopeze crizele”, spune vicepreședintele Asociației pentru Dravet și alte Epilepsii Rare, Teodora Neagu, mamă a unui copil care suferă de o formă incurabilă de epilepsie.

Ea crede că există deja mulți pacienți care așteaptă de ceva vreme o poziție oficială din partea autorităților în privința tratamentelor cu canabis.

ANA: Nu ne opunem tratamentelor cu canabis

La finalul lui 2018, Sorin Oprea a demisionat, iar Constantin Negoiță i-a preluat poziția ca șef al Agenției Naționale Antidrog. Agenție care se subordonează Ministerului de Interne și căreia i s-a imputat ineficiența de-a lungul anilor. Cu toate astea, reprezentanții ANA s-au arătat deschiși în fața tratamentelor cu canabis medicinal: utilizarea canabisului în scopuri medicinale este legală în România.

„Ținând cont de faptul că în țara noastră, utilizarea canabisului, rezinei de canabis, extractelor și tincturilor de canabis în scopuri medicinale este permisă, Agenția Națională Antidrog nu se opune în vreun fel exercitării pacienților în a fi tratați, în condițiile legii, cu astfel de substanțe”, se arată în răspunsul Agenției.

În România, pacienții pot să utilizeze tratamente pe bază de canabis dacă sunt posesorii unei prescripții medicale de la doctor, însă puțini știu acest lucru - deopotrivă pacienți și medici. Asta, dacă ai avea ce tratamente să găsești pe piață și nu într-o formă ilegal, așa cum te obligă acum fix instituția responsabilă să faciliteze accesul la terapii alternative.